Document ID: /roh_data/filtered/fineweb-2-filterrobots_roh.jsonl.gz/20318

Sco quai che Martegn Netzer, il manader dal servetsch tecnic da la vischnanca da Surses ha ditg, saja il Lai Barnagn vegnì svidà la notg da dumengia sin glindesdi entaifer radund 17 uras. En general cuzzia quai bun circa dus dis, enfin ch’il lai vid saja schubregià. Tut vegn schubregià cun diversas maschinas. La fin finala è tut schuber e net suenter ch’in camiun ha schubregià il terren dal Lai Barnagn cun pressiun auta. Tenor Martegn Netzer haja il lai mintgamai enfin trais centimeters algas sin il funs – algas che sa furman durant la stad, che na sajan dentant insumma betg nuschaivlas, accentuescha Netzer.
Ina lavur che vegn gia fatga varga 30 onns
Il Lai Barnagn è vegnì avert avant dapli che 30 onns. L’atun vegn el mintgamai svidà e fatg pront sco parcadi. Trais emnas avant ascensiun vegn el lura puspè schubregià ed emplenì en terma da radund trais emnas cun aua da baiver.
RR actualitad 17:30